**สรุปผลการประชุม ก.จ.**

**ครั้งที่ 4/๒๕66**

**เมื่อวันที่ 27 เมษายน 2566 เวลา 13.00 น.**

………………………..

1. การเลื่อนขั้นเงินเดือนข้าราชการถ่ายโอนของโรงพยาบาลส่งเสริมสุขภาพตำบลกรณีเงินเดือน สูงกว่าขั้นสูงที่กำหนด

- กรณีข้าราชการพลเรือนรายใดเป็นบุคลากรถ่ายโอนมาสังกัดองค์การบริหารส่วนจังหวัด ตามภารกิจการถ่ายโอนสถานีอนามัยเฉลิมพระเกียรติ 60 พรรษา นวมินทราชินีและโรงพยาบาลส่งเสริมสุขภาพตำบล ผู้ที่ได้รับเงินเดือนสูงกว่าขั้นสูงอยู่ก่อนถ่ายโอนมาสังกัดองค์การบริหารส่วนจังหวัดให้ดำเนินการ ดังนี้

1) กรณีตำแหน่งประเภททั่วไป ระดับอาวุโสที่เงินเดือนสูงกว่าขั้นสูงในระดับอาวุโส และได้รับอัตราเงินเดือนในระดับทักษะพิเศษแล้ว แต่เงินเดือนยังสูงกว่าอัตราเงินเดือนขั้นสูงของประเภทวิชาการ ระดับชำนาญการพิเศษ (66,490 บาท) ตามประกาศ ก.จ. เรื่อง มาตรฐานทั่วไปเกี่ยวกับอัตราเงินเดือนและวิธีการจ่ายเงินเดือนและประโยชน์ตอบแทนอื่น (ฉบับที่ 6) และประกาศ ก.จ. เรื่อง มาตรฐานทั่วไปเกี่ยวกับการกำหนดหลักเกณฑ์การเลื่อนขั้นเงินเดือนข้าราชการ (ฉบับที่ 2) พ.ศ. 2561 กำหนด เพื่อเป็นการคุ้มครองสิทธิของข้าราชการถ่ายโอนตามแนวทางการดำเนินการถ่ายโอนภารกิจฯ ตามประกาศคณะกรรมการ การกระจายอำนาจให้แก่องค์กรปกครองส่วนท้องถิ่น เรื่อง หลักเกณฑ์และขั้นตอนการถ่ายโอนภารกิจสถานีอนามัยเฉลิมพระเกียรติ 60 พรรษา นวมินทราชินี และโรงพยาบาลส่งเสริมสุขภาพตำบลให้แก่องค์การบริหาร ส่วนจังหวัด ลงวันที่ 5 ตุลาคม 2564 และมติ ก.จ. ในการประชุมครั้งที่ 2/2565 เมื่อวันที่ 24 กุมภาพันธ์ 2565 ที่กำหนดว่า สิทธิประโยชน์และความก้าวหน้าของบุคลากรถ่ายโอนจะต้องไม่ต่ำกว่าเดิม ดังนั้น ให้องค์การบริหารส่วนจังหวัดมีคำสั่งรับโอนข้าราชการพลเรือนมาดำรงตำแหน่งประเภททั่วไป ระดับอาวุโส ให้ได้รับเงินเดือนตามบัญชีเงินเดือนพนักงานส่วนท้องถิ่นในประเภทวิชาการ ระดับชำนาญการพิเศษ และหากเงินเดือนสูงกว่าระดับชำนาญการพิเศษ ให้รับเงินเดือนของตำแหน่งประเภทวิชาการ ระดับเชี่ยวชาญ โดยสามารถเลื่อนขั้นเงินเดือนได้ไม่เกินขั้น 69,240 บาท (อัตราเงินเดือนขั้นสูงของข้าราชการพลเรือนประเภททั่วไป ระดับทักษะพิเศษ (69,040 บาท))

2) กรณีตำแหน่งประเภททั่วไประดับชำนาญงานที่เงินเดือนสูงกว่าขั้นสูงในระดับชำนาญงาน และได้รับอัตราเงินเดือนในระดับอาวุโสแล้ว แต่เงินเดือนยังสูงกว่าอัตราเงินเดือนขั้นสูงของประเภททั่วไป ระดับอาวุโส (54,090 บาท) ตามประกาศ ก.จ. เรื่อง มาตรฐานทั่วไปเกี่ยวกับอัตราเงินเดือนและวิธีการจ่ายเงินเดือนและประโยชน์ตอบแทนอื่น (ฉบับที่ 6) และประกาศ ก.จ. เรื่อง มาตรฐานทั่วไปเกี่ยวกับการกำหนดหลักเกณฑ์การเลื่อนขั้นเงินเดือนข้าราชการ (ฉบับที่ 2) พ.ศ. 2561 กำหนด เพื่อเป็นการคุ้มครองสิทธิของข้าราชการถ่ายโอนตามแนวทางการดำเนินการถ่ายโอนภารกิจฯ ตามประกาศคณะกรรมการการกระจายอำนาจให้แก่องค์กรปกครองส่วนท้องถิ่น เรื่อง หลักเกณฑ์และขั้นตอนการถ่ายโอนภารกิจสถานีอนามัย เฉลิมพระเกียรติ 60 พรรษา นวมินทราชินี และโรงพยาบาลส่งเสริมสุขภาพตำบลให้แก่องค์การบริหาร ส่วนจังหวัด ลงวันที่ 5 ตุลาคม 2564 และมติ ก.จ. ในการประชุมครั้งที่ 2/2565 เมื่อวันที่ 24 กุมภาพันธ์ 2565 ที่กำหนดว่า สิทธิประโยชน์และความก้าวหน้าของบุคลากรถ่ายโอนจะต้องไม่ต่ำกว่าเดิม ดังนั้น ให้องค์การบริหารส่วนจังหวัดมีคำสั่งรับโอนข้าราชการพลเรือนมาดำรงตำแหน่งประเภททั่วไป ระดับชำนาญงาน ให้ได้รับเงินเดือนตามบัญชีเงินเดือนพนักงานส่วนท้องถิ่นในประเภททั่วไป ระดับอาวุโส และหากเงินเดือนสูงกว่าระดับอาวุโส ให้รับเงินเดือนของตำแหน่งประเภทวิชาการ ระดับชำนาญการพิเศษ โดยสามารถเลื่อนขั้นเงินเดือนได้ไม่เกินขั้น 54,960 บาท (อัตราเงินเดือนขั้นสูงของข้าราชการพลเรือนประเภททั่วไป ระดับอาวุโส (54,820 บาท))

3) การเลื่อนขั้นเงินเดือนให้เป็นไปตามประกาศ ก.จ. เรื่อง มาตรฐานทั่วไปเกี่ยวกับกำหนดหลักเกณฑ์การเลื่อนขั้นเงินเดือนข้าราชการองค์การบริหารส่วนจังหวัด พ.ศ. 2558 และที่แก้ไขเพิ่มเติม กำหนด สำหรับข้าราชการที่ถ่ายโอนอื่นที่ยังไม่ได้รับเงินเดือนสูงกว่าขั้นสูงของตำแหน่ง ประเภท สายงาน และระดับก่อนการถ่ายโอน การเลื่อนขั้นเงินเดือนและการให้ได้รับเงินเดือนให้เป็นไปตามประกาศที่ ก.จ. กำหนด

ทั้งนี้ เมื่อข้าราชการองค์การบริหารส่วนจังหวัดได้รับเงินเดือนจนถึงอัตราเงินเดือนขั้นสูงของอันดับหรือระดับเงินเดือนตามบัญชีเงินเดือนท้ายประกาศ ก.จ. เรื่อง มาตรฐานทั่วไปเกี่ยวกับอัตราเงินเดือนและวิธีการจ่ายเงินเดือนและประโยชน์ตอบแทนอื่น (ฉบับที่ 6) แล้ว ให้ได้รับค่าตอบแทนพิเศษตามระเบียบกระทรวงการคลัง ว่าด้วยการเบิกจ่ายค่าตอบแทนพิเศษของข้าราชการและลูกจ้างประจำผู้ได้รับเงินเดือน หรือค่าจ้างถึงขั้นสูงของอันดับหรือตำแหน่ง พ.ศ. 2550 ต่อไป

4) กรณีองค์การบริหารส่วนจังหวัดใด มีประเด็นเกี่ยวข้องกับการปรับเงินเดือนในลักษณะดังกล่าวข้างต้น เห็นชอบให้ฝ่ายเลขานุการพิจารณาเทียบเคียงตามข้อ 1,2 และข้อ 3 และแจ้งองค์การบริหารส่วนจังหวัดดำเนินการต่อไป

2. หารือการนับระยะเวลาการดำรงตำแหน่งที่เกี่ยวข้องและเกื้อกูลเพื่อประโยชน์ในการเลื่อน และแต่งตั้งให้ดำรงตำแหน่งสูงขึ้น

- เห็นชอบให้นับระยะเวลาการดำรงตำแหน่งที่เกี่ยวข้องและเกื้อกูลเพื่อประโยชน์ในการเลื่อน และแต่งตั้งให้ดำรงตำแหน่งสูงขึ้น จำนวน 1 ราย คือ นางสาวพัณณิตา สมหนองบัว

3. แก้ไขเพิ่มเติมประกาศ ก.จ. เรื่อง มาตรฐานทั่วไปเกี่ยวกับวินัยและการรักษาวินัย และการดำเนินการ ทางวินัย (ฉบับที่ ๔) พ.ศ. ....

- เห็นชอบให้แก้ไขเพิ่มเติมประกาศ ก.จ. เรื่อง มาตรฐานทั่วไปเกี่ยวกับวินัยและการรักษาวินัย และการดำเนินการทางวินัย (ฉบับที่ ๔) พ.ศ. ....

4. แก้ไขมาตรฐานทั่วไปเกี่ยวกับการให้ออกจากราชการ พ.ศ. 2558 และมาตรฐานทั่วไปเกี่ยวกับสิทธิการอุทธรณ์ และการพิจารณาอุทธรณ์และการร้องทุกข์ พ.ศ. 2558 ให้สอดคล้องกับกฎหมายประกอบรัฐธรรมนูญว่าด้วยการป้องกันและปราบปรามการทุจริต

- เพื่อให้การพิจารณาในเรื่องนี้เป็นด้วยความรอบคอบ และมีมาตรฐานเช่นเดียวกับข้าราชการพลเรือน   
จึงให้ฝ่ายเลขานุการสอบถามไปยังสำนักงาน ก.พ. ว่า ปัจจุบันได้มีการกำหนดหลักเกณฑ์และเงื่อนไขเกี่ยวกับ  
การสั่งให้ข้าราชการพลเรือนหยุดปฏิบัติหน้าที่และการสั่งข้าราชการพลเรือนพ้นจากตำแหน่ง เพื่อให้สอดคล้องกับมาตรา 93 ประกอบมาตรา 81 แห่งพระราชบัญญัติประกอบรัฐธรรมนูญว่าด้วยการป้องกัน และปราบปรามการทุจริต พ.ศ. 2561 หรือไม่ รวมทั้งมีแนวทางปฏิบัติในกรณีดังกล่าวอย่างไร แล้วนำมาประกอบการพิจารณาอีกครั้งหนึ่ง

.........................................................................